Theo-Ben Gurirab

**Theo-Ben Gurirab** ( o o tshotsweng ka Firikgong a le masome mabedi le boraro nwgaga wa 1938 a tlhokafala ka Phukwi a le lesome le bone ngwaga wa 2018) e ne e le mopolotiki wa Namibia o o berekileng mo maemong a puso a a farologaneng. O berekile e le tonakgolo wa bobedi wa Namibia go tswa ka Phatwe a le masome mabedi le borobabobedi ngwaga wa 2002 go tsena Mopitlo a le malatsi a le masome mabedi ngwaga wa 2005, morago ga go fokodiwa maemo le go ithola marapo ga ga Hage Geingob. Pele e ne e le tona wa pele wa mafatshe a sele go tswa ka 1990 go tsena 2002 a nna tautona wa palamente ya United Nations go tswa ka 1999 go tsena 2000. O ne a nna motsamaisa dipuisano tsa palamente ya Namibia go tswa ka 2005 go tsena 2015, fa a ne a tlhatlhamiwa ke Peter Katjavivi. Gurirab o ne a felela a ithola marapo mo polotiking ka 2015.

## Botshelo jwa a le mmotlana ke thuto
Guirab o tshotswe ka Firikgong a le masome mabedi le boraro ngwaga wa 1938 kwa Usakos kwa kgaolong ya Erongo. Ka ngwaga wa 1960 o ne a aloga mo dithutong tsa diploma tsa go ruta ka nako ya a le kwa sekolong se segolwane sa Augustineum kwa Okahandja, ka 1964 fa a tshabile a le kwa United States, o ne a aloga ka degree tsa sepolotiki go tswa kwa Temple University kwa Pennsylvania.

## Tiro ya gagwe ya sepolotiki
Gurirab o ne a tshabile go tswa ka 1962 go tsena 1989. Pele o ne a tshabela kwa Tanganyika, kwa a neng a  fenya dithuso tsa madi tsa United Nations a fudugela kwa United States. E ne e le mothusa moemedi wa SWAPO kwa United Nations le United States go tswa ka 1964 go tsena 1972, a nna tlhogo ya bodiredi jwa SWAPO kwa United Nations go tswa ka 1972 go tsena 1986. Morago o ne a nna mokwaledi wa SWAPO wa mafatshe a sele go tswa ka 1986 go tsena 1990.

E ne e le leloko la SWAPO la palamente e e neng e tsweletse ka Ngwanatsele ngwaga wa 1989 go tsena Mopitlo ngwaga wa 1990, pele fela ga boipuso, ebile a nnile le seabe se segolo mo go kwaleng molaomotheo wa Namibia. Go tswa ka 1990 go tsena 2015 o ne a nna leloko la palamente, a bereka gape mo komiting ya legare ya SWAPO. E ne e le tona wa mafatshe a sele go tswa ka boipuso jwa 1990 go fitlhelela a tlhophiwa ke tautona Sam Nujoma go nna tonakgolo ka Phatwe a le masome mabedi le bosupa ngwaga wa 2002,a  tlhatlhama Hage Geingob.

Fa a bereka e le tona wa mafatshe a sele, o ne a tlhophiwa go nna tautona wa United Nations General Assembly ka Lwetse a le lesome le bone ngwaga wa 1999, a dira mo maemong ao go fitlhelela ka Lwetse 2000. Mo dikatlegong tsa ga Gurirab kwa UN go na le go nna modulasetilo wa dipuisano tse di bakileng go busediwa ga Walvis Bay kwa kgaolong ya Namibia, e le go tlhomamisa tharabololo ya khansele ya tshireletso ya makgolo a mane, masome a mararo le bobedi.

Morago ga ditlhopho tsa 2004, Gurirab o ne a tlhophiwa go nna molaola dipuisano tsa palamente kwa tshimologong ya sebaka sa palamente sa Mopitlo a le malatsi a a masome mabedi ngwaga wa 2005.

O ne a amogela ditalama tse di neng di le kwa godimo mo maemong a borataro, di le makgolo a mararo, masome a supa le bosupa mo tlhophong ya komiti ya legare ya SWAPO kwa bokopanong jwa ngwaga le ngwaga jwa Phatwe 2002. O ne a nna mongwe wa ba bakwa godimo ka ditlhopho gape mo ditlhophong tsa komiti ya legare ya Ngwanatsele 2007.

Go tswa ka 2008 go tsena 2011, Gurirab e ne e le tautona wa dipalamente tse di kopaneng (IPU), lekgotla la dipalamente tsa mafatshe a a kopaneng.

Gurirab o ne a tlhophiwa gape mo palamenteng mo diltlhophong tsa bopalamente tsa 2009, tse mo go tsone SWAPO e neng ya nna le palo e ntsi go fetisa tse dingwe ya ditilo. Fa mapalamente a nna mo ditiling tsa one ka Mopitlo a le masome mabedi ngwaga wa 2010, ba ne ba dumalana ka mowa o le mongwe go busetsa Gurirab mo maemong a go tsamaisa dipuisano tsa palamente. Fa a bua ka nako ya tiragalo eo, Gurirab o ne a gatelela botlhokwa jwa molaomotheo: "jaaka mongwe wa bakwadi ba one, ebile ke le mongwe wa matona a a berekileng ka lobaka, le batlhami ba lefatshe la rona, ke itse ka tebelopele e molaomotheo e o o fang Namibia, ga mmogo le tsholofetso ya bokopano, kagisano, puso ya batho ka batho, molao, seriti sa batho, le maitlamo a go sireletsa se re se kgobokantseng mo tshokolong ya kgololesego le boipuso."

Ka Phatwe 2014, fa SWAPO  e tlhopha baemedi ba bo palamente ba ditlhopho tsa Ngwanatsele 2014, Gurirab o ne a seo mo go bone. Fa palamente e simolola go kopana ka Mopitlo a le malatsi a a masome mabedi ngwaga wa 2015, Gurirab o ne a tlhatlhamiwa ke Peter Katjavivi.

## Loso
Gurirab o tlhokafaletse kwa sepateleng sa Windhoek ka Phukwi a le lesome le bone ngwaga wa 2018 ka ditiragalo tsa tlwaelesego. O bolokilwe kwa mabitleng a bagaka.

## Dietsele

* 1999: Bongaka jwa molao, kwa University of Namibia
* Maemo a ntlha a Order of the sun
* Fa e sale ka 2002: leloko la lekgotla la mafatshefatshe la Raoul Wallenberg

## Metswedi